寄黄秀峰
作者：張埴
朝代：宋

paragraphs: 春風兩眼合看花，今年却不在黄家。
世間豈無魚羹飯，不似黄家能頓頓。
未應南樓復南樓，江湖添個新白頭。
午夜橫眠看星斗，玉柄摇摇似招手。
崖公失顧第四星，使我不逢渠大明。
忽思叔度久不見，林梢飛來果一片。
露蟲啾唧四壁鳴，小蟲喉中亦作聲。
太息去年十二月，秀峰先生臨去說。
明年八月九月凉，更來樊川享秋光。
菊花不住梅花去，去借一間茅屋住。
霜清月冷人行街，起來教我讀簡齋。
紅字壽安坊里路，且倩西風一傳語，木枕拳拳五更鼓。